DPAINT รูดหนัก 6% กังวล “วิไล ตั้งคารวคุณ” สาด 20 ล้านหุ้นทิ้ง กังขาสัมพันธ์ตระกูล
DPAINT รูดหนัก 6% ราคาเหลือ 10.10 บ. ด้วยมูลค่าซื้อขาย 119.87 ลบ. คาดนักลงทุนขายกังวล “วิไล ตั้งคารวคุณ” เทขาย 20 ล้านหุ้น เหลือถือไม่ถึง 1% กังขาสัมพันธ์ตระกูล
DPAINT รูดหนัก 6% ราคาเหลือ 10.10 บ. คาดนักลงทุนขายกังวล “วิไล ตั้งคารวคุณ” เทขาย 20 ล้านหุ้น เหลือถือไม่ถึง 1%
2 พ.ย. 2564

ผู้สื่อข่าวรายงานว่า ราคาหุ้น บริษัท สีเดลต้า จำกัด (มหาชน) หรือ DPAINT ล่าสุด ณ เวลา 10:24 น. อยู่ที่ 10.10 บาท ลบ 0.60 บาท หรือ 5.61% สูงสุดที่ 10.60 บาท ต่ำสุดที่ 9.95 บาท ด้วยมูลค่าซื้อขาย 119.87 ล้านบาท

ทั้งนี้ ราคาหุ้น DPAINT ปรับตัวลง หลังจากตลาดหลักทรัพย์แห่งประเทศไทย (ตลท.) เปิดเผยว่า ได้รับรายงานการจำหน่าย หุ้นของบริษัท สีเดลต้า จำกัด (มหาชน) หรือ DPAINT โดย นางวิไล ตั้งคารวคุณ ซึ่งเป็นการจำหน่ายเมื่อวันที่ 28 ต.ค.2564 จำนวนหลักทรัพย์ที่จำหน่าย 20 ล้านหุ้น หรือคิดเป็น 8.6956% และส่งผลให้จำนวนหลักทรัพย์ภายหลังการจำหน่ายคิดเป็น 0.8695% ของสิทธิออกเสียงทั้งหมดของกิจการ
อนึ่ง นางวิไล ตั้งคารวคุณ เป็นผู้ถือหุ้นรายใหญ่อันดับ 3 ของ DPAINT ถือหุ้นอยู่ทั้งหมด 22,000,000 หุ้น หรือ 9.57% อีกทั้งยังเป็นภรรยาของนายอาจณรงค์ ตั้งคารวคุณ ผู้ก่อตั้งสีเดลต้า
ขณะที่ในหนังสือชี้ชวนระบุว่า ก่อนการเสนอขายหุ้นเพิ่มทุน IPO กลุ่มโครงสร้างผู้ถือหุ้นของบริษัท “กลุ่มคุณอาจณรงค์ ตั้งคารวคุณ” ถือหุ้นในสัดส่วนก่อน IPO รวม 96.18% และภายหลังการขายหุ้น IPO สัดส่วนจะลดเหลือ 73.91% แต่อย่างไรก็ดีเมื่อนางวิไล ตั้งคารวคุณ ขายหุ้นออกในสัดส่วนดังงกล่าวข้างต้น จะพบว่า สัดส่วนถือหุ้นของกลุ่ม “กลุ่มคุณอาจณรงค์ ตั้งคารวคุณ” ลดลงเหลือต่ำกว่า 73.91%  ตามที่แจ้งไว้

จึงเป็นที่น่าจับตามองว่าสาเหตุใดนางวิไล ตั้งคารวคุณ จึงขายหุ้น DPAINT ออกมาเพิ่มเติม และภายหลังจากนี้จะมีการขายหุ้น DPAINT จากกลุ่มผู้ถือหุ้นใหญ่ออกมาอีกหรือไม่